Historia di Wilhelmina Stadion 


Wilhelmina Stadion a reemplasa Wilhelmina Sport Park traha na Dakota na 
aña 1933. Construccion a cuminsa na 1951 cu e stadion nobo cu a haya e 
nomber di Wilhelmina Stadion. 


Tur preparacion y areglonan final pa apertura di Wilhelmina Stadion, 
Diasabra, di 12 di april 1952, a wordo completa, segun un anuncio haci pa 
Fred Beaujon, Presidente di e Fundacion pa Stadion di Aruba. Esaki lo marca 
e culminacion di ideanan y esfuerso cu a cuminsa mas o menos cinco aña 
anterior pa percura pa un luga permanente y adecuado pa actividad 
deportivo pa Aruba. Tambe e comite a anuncia su decision pa tene e 
competencianan di futbol y baseball na un fecha mas tarda. E decision aki a 
wordo tuma asina cu e weganan aki por wordo hunga bou di e lusnan ora tur 
e trabounan di instalacion keda cla. Un competencia local ta wordo sustitui 
riba e fecha di apertura. 


Despues di basta preparacion pa e habrimento di e Wilhelmina Stadion nobo, 
porfin e dia a yega. 


Accentuando e importancia di deporte y facilidadnan adecuado di sport pa 
desaroyo di hubentud Arubano, Su Excelencia Gobernador A. A. M. 
Strucyken oficialmente a habri Wilhelmina Stadion Diasabra, dia 12 di april 
1952. Como 4000 amante di deporte a yena e stadion, cual tabata 
recientemente completa, pa scucha gobernador su discurso y presencia e 
ceremonia di apertura cu un parada cu variedad di color. 


Gobernador Strucyken su discurso a sigui despues di su introduccion door di 
Sr. Fred Beaujon, Presidente di Fundacion pa Stadion di Aruba. 
Introduciendo gobernador, Sr. Beaujon a gradici'e pa e aceptacion di e 
suplica di e fundacion pa habri e stadion oficialmente. Tumando palabra 
Gobernador Strucyken a bisa cu e ta contento di cumpli cu e suplica di e 
fundacion. Pasando su bista riba e structura di e stadion y e miles di persona 
presente scuchando cu atencion. Gobernador a bisa cu e ta considera e 
stadion como un aconticimento importante den desaroyo e bida deportivo y 
facilidad di recreacion na Aruba. “Aruba ta creciendo”, el a bisa, “mas 
casnan ta wordo traha y mi ta contento di mira cu e pueblo mes a tuma e 
inciativa pa traha tereno di deporte den tur districto”. 


Gobernador Strucyken a complimenta Aruba Voetbal Bond pa e idea cu nan 
a inicia pa traha un stadion bou presidencia di Sr. Beaujon. Gobernador, 


papiando di e bond, a pidi tur esnan reuni den stadion pa duna dun'e nan 
mayor apoyo asina cu e arena moderno lo no wordo considera como e ultimo 
obheto, pero como un punto di cuminsamento nobo pa desaroyo sano pa 
futbol y tur ramo di deporte na Aruba. “Ta importante pa mi menciona tur e 
nombernan di esnan cu a contribui pa e apertura di e stadion. Na nomber di 
hubentud y gobierno mi ta gradici tur pa nan esfuersonan”, gobernador a 
bisa. 


Gobernador a sigura e amantenan di deporte cu unda tin bastante iniciativa, 
gobierno lo presta su apoyo ora ta necesario. “Cu otronan tambe ta interesa 
den boso trabou”, el a bisa, “ta demonstra door di e regalo generoso di 
Lago”. 


Mustrando riba e beneficio cu hubentud por haya for di participacion den 
deporte bon organisa, gobernador tabata di opinion cu e oportunidad pa 
tene sport ta esencial pa desaroya salud di hubentud. El a bisa cu hubentud 
di Aruba mester tin e oportunidad pa comparti den test di energia y abilidad 
y tambe pa participa den deporte pa desaroya caracter. El a acentua cu un 
dia hubentud lo wordo yama pa duna cuenta con nan ta hunga y no ki ramo 
di deporte specifico nan ta hunga. El a pidi esnan cu tuma parti den deporte 
pa recorda cu sport mester keda un wega cu ta wordo hunga pa trece placer 
y recreacion. Ademas el a bisa: "Weganan mester trece placer; nan mester 
intensifica bo sentido di responsabilidad y desaroyo concurencia sincero cu 
aprecio pa esun cu a perde y pa e calidad di esun cu a gana”. 


Lagando e asunto di participacion activo pa un momento, gobernador 
Strucyken a dirigi su atencion na e no-atletanan di Aruba. El a conseha nan 
pa participa como trainer, manager y referee. Terminando gobernador a 
acentua e importancia di ayudo di tur. “Boso deseo pa duna hubentud di 
Aruba algo cu vale la pena y pa duna Aruba su hubentud salud y fuerte cu no 
tin mester di alcohol lo wordo logra cu ayudo di tur”, el a conclui. 


Mientras e amantenan di deporte a tuma asiento prome cu e ceremonia di 
apertura, nan a wordo entrene door di Lago Community Council Band y 
Jeugdharmonie bou direccion di Frere Andreas. E ceremonia a cuminsa cu 
parada di mucha di scol y representantenan di deporte den uniform di cada 
club. E parada cu Mullers Brass Band na robes, a marcha drenta e porta 
enfrente di e tribuna y ron di veld prome cu a para den linea dilanti di e 
luganan di sinta. E programa a cuminsa cu hisamento di bandera di Hulanda 
y saludo door di un grupo di mariniers Hulandes bou comando di Luitenant 
Erwin Oehlers. 


Despues di e huramento deportivo di Jani Brokke na tur e atletanan di Aruba: 
“Na tur cu ta reuni aki ta priminti cu nos lo comporta nos como atletanan 
sincero; cu nos lo respeta reglamentonan di sport y cu nos lo competi cu 
espirito cabayerismo pa e honor di nos club y pa nos gloria di deporte”, e 
himno nacional Hulandes “Wilhelmus” a wordo toca. Despues a sigui 
discurso di Sr. Beaujon y Gobernador Strucyken. E representantenan di e 
clubnan di deporte despues a marcha for di e veld cargando nan bandera y 
a laga e veld pa 800 mucha di scol di Aruba. E 800 hobennan a duna un 
presentacion colorido y precision di gymnastiek na gran escala. Nan a wordo 
guia door di J. M. Koopmans. 


E resto di programa a cubri e dos siguiente dianan cu cinco wega di futbol y 
un wega di baseball. Den e wega di aperatura di Diasabara Jong Santa Cruz 
a derota Bubali cu cor di 3-0 den un wega di futbol. Wega di futbol a sigui 
Diadomingo unda cu La Fama a gana Estrella cu e score di 1-0 y RCA a 
derota Aruba Juniors. 3-1. E unico wega di baseball a wordo hunga Dialuna 
unda Oranjestad All Stars a logra e victoria riba San Nicolas All Stars cu 
score di 2-1. Terminando e actividadnan di deporte Dialuna merdia cu futbol. 
Dakota y RCA a hunga un wega cu a termina cu e score di 0-0 y San Nicolas 
Juniors a gana Holandia 3-1. 


Hunto cu Sr. Beaujon di e Fundacion di Aruba Stadion, kende tabata e prome 
cu a desaroya e idea di un stadion cinco aña prome, ta A. van den Berg, 
adviros tecnico; W. J. Westerink, administrador y J. J. Maduro, tesorero. 


Stadion ta wordo ilumina pa Lago 


E beneficionan numeroso pa tene sport anochi den Wilhelmina Stadion nobo 
a keda segura na februari 1952, ora cu Presidente di Lago, Sr. J. J. Horigan 
ta entrega Fred Beaujon, Presidente di Fundacion Stadion Aruba, e anuncio 
oficial cu Lago lo carga e gastonan pa instala e lusnan den Wilhelmina 
Stadion. E veld lo briya den iluminacion cu 270,000 watt, cual lo ta suficiente 
pa haci e stadion uzabel anochi pa varios sorto di sport como tambe pa otro 
eventonan publico. 


Ta cierto cu e stadion lo hunga un parti importante den bida di Aruba y e lus 
pa eventonan di anochi lo aumenta e utilisacion aki hopi? 


Pasonan pa haya e instalacion di lus a cuminsa cerca di e aña anterior, dia cu 
Fundacion Stadion Aruba, di cual Fred Beaujon di departamento di 
Accounting di Lago ta presidente, a consulta e compania tocante asistencia 
pa instalacion di lus. Despues un serie di reunion den cual tecniconan di e 
comision y di Lago a intercambia idea, un plan pa e instalacion electrico a 


wordo analisa pa Sr. A. van den Berg, gerente di Relation y Advisor Tecnico 
di e fundacion. Riba su calculacion Lago a basa su donacion. 


Den un carta pa Fundacion Stadion Aruba, informando nan di e compania cu 
decision pa e financiamento di e lusnan, Sr. Horigan a bisa: “Nos ta felicita 
e comision pa premira e necesidad pa e bunita stadion aki pa nan 
esfuersonan den planeamento y treciendo e den final exitoso. Nos ta kere cu 
e lo ta un balor grandi den desaroyo di e hubentud di Aruba y dunando 
recreacion y placer pa e hendenan. Nos ta contento pa uni cu bo y 
contribuyendo na Aruba su bienestar”. 


Cu Gobernador L. C. Kwartsz, como honorario, e Fundacion Stadion Aruba ta 
inclui: Fred Beaujon, Presidente; Frans de P. Wever, Vice-Presidente; Frere 
Edgar, Administrador; Jossy J. Maduro, Tesorero; W. J. Westerink; Porfirio 
Croes; Jan H. Beaujon; Jose Geerman; Dr. J. M. A. Arends; Milo Arends; Dr. 
A. J. Dussenbroek; T. B. Hector y H. M. Nassy como co-directornan; A. van 
den Berg ta sirbi como advisor tecnico pa e fundacion. 


"E stadion a wordo traha pero por a wordo usa solamente riba Diadomingo y 
durante e poco rato entre fin di trabou y drentamento di solo”, asina Su 
Excelencia Dr. L. C. Kwartsz a bisa. “Pa trahamento di e stadion gobierno a 
contribui cu placa segun su limite, mescos cu miembronan di nos comunidad. 
Boso a tene rifa y feria. Parce cu no tabatin otro medio pa obtene fondo. 
Durante boso oranan di scuridad, Lago a trece claridad. Door di generosidad 
di directiva di Lago, door di gesto royal di Lago, e stadion a wordo 
transforma den un parke fabulosamente ilumina”. 


E stadion tin luga pa acomoda 1200 hende y tin posibilidad pa haci e tribuna 
mas grandi si ta necesario. E stadion lo wordo decora pa e ocasion cu 
bandera di tur clubnan y ademas cu e banderanan colorido di custumber. 


Miembronan di Comite di Sr. Beaujon, ta A. van den Berg, Advisor Tecnico, 
W. J. Westerink, Administrador y J. J. Maduro, Tesorero. 


Sr. Kwartsz, orador principal na e ceremonia, a agrega cu trabou di e 
Stichting Bouwfonds Stadion, cu a dirigi financiamento y construccion di e 
stadion y e trabou di Lago no a wordo haci solamente pa e actual, pero 
tambe pa e futuro hubentud di Aruba”. 


Mas prome, Fred Beaujon, administrador di e Stichting, a gradici A. van den 
Berg, Director di Obras Publicas, kende su personal a coordina instalacion di 
lusnan y despues el a pidi Sr. Horigan pa switch e lusnan. Presidente a cana 


bay na un mesa chikito poni dilanti di e tribuna unda un switch dos pia halto 
a wordo poni. Ora el a draai e switch, e 162 arc rond di e perimeter di e 
tereno a cende bou di un tremendo aplauso. 


Despues Sra. Kwartsz a desvela un platchi conmemorando e regalo di Lago 
di Fls.95,000.00 pa cubri costo di e lusnan. E platchi lo wordo colga na 
entrada di e stadion. Instalacion di e lusnan a marca final d un otro fase di 
desaroyo di e stadion cu a habri oficialmente dia 12 di april e aña anterior. 


Despues di e ceremonianan aki, Aruba All Stars, hungando bou auspicio di 
AVB, a sali victorioso cu un score di 5-3 riba Lago All Stars den un wega di 
futbol. Durante ceremoniananden ora di sosiego, e hungadonan a ricibi 
botonnan di conmemoracin. 


Un rolstoel, contribui door di e stichting y tambe regalonan duna door di e 
stichting a wordo presenta na Sr. Van den Berg y L. G. van Doren, Ingeniero 
Electrico di Departamento di Obras Publicas. 


E lusnan a wordo instala door di A. J. van der Naaten di Oranjestad. E lusnan 
cu ta monta den master di 5-1/2 ton y mas o menos 98 pia halto, ta instala 
di tal forma cu algun por wordo cendi mientras otro por keda for di uso ora 
iluminacion maximo no ta rekeri. 


Pa motibo di e duracion relativamente cortico di e bombianan di proyeccion 
den e nuebe *floodlights” den cada master, e unidadnan ta instala asina cu 
nan por wordo usa solamente durante periodo di un actividad. Otro 
bombianan instala ta percura pa lus den e tribuna of luganan di sinta. 


Na aña 1994, e stadion a wordo dedica na un di nos gran politiconan, Sr. 
Guillermo P. Trinidad cu e nomber Compleho Deportivo Guillermo P. 
Trinidad. 

